TURUN MAISTRAATIN LAUSUNTO

Viite:	Oikeusministeriön lausuntopyyntö 15.10.2004 

Asia:	Edunvalvontavaltuutus – Holhouslainsäädännön tarkistamistyöryhmän mietintö

LAUSUNTO

Edunvalvontavaltuutus

Turun maistraatti pitää edunvalvontavaltuutusinstituution luomista tarpeellisena toimenpiteenä. Edunvalvontavaltuutuksen käyttöön ottaminen vähentää parhaimmillaan viranomaisten työmäärää, ja turvaa henkilöiden itsemääräämisoikeuden toteutumista. 

Kasvavat edunvalvontamäärät rasittavat holhousviranomaisia ja tuomioistuimia siinä määrin, että maistraatti katsoo tarpeelliseksi edunvalvontavaltuutuksen lisäksi tutkia myös muita keinoja hillitä edunvalvontojen kasvua. Olisi muun muassa perusteltua selvittää Ruotsissa valmisteltavana olevan sijaisjärjestelmän (ställföreträdare, työryhmän mietinnön sivu 6)) luomista myös Suomen lainsäädäntöön. Käytännössä sijaisjärjestelmä toimii jo joissakin erillislaeissa, joissa on esimerkiksi annettu toimintakyvyttömän henkilön läheisille oikeuksia hakea henkilölle kuuluvia sosiaalietuuksia. Yhtenäinen sääntely loisi hyvät mahdollisuudet rajoittaa edunvalvonnan tarvetta tilanteissa, joissa toimintakyvyttömän henkilön läheiset tarvitsevat oikeuden edustaa tätä taloudelliselta merkitykseltään vähäisten rutiiniasioiden hoitamiseen.  

Holhoustoimilain tarkistaminen

Holhouslain tarkistamisen yhteydessä on kiinnitetty, ja tulee painokkaasti kiinnittää huomiota keinoihin, joilla hillitään edunvalvontojen määrän kasvua. Koska edunvalvonnat lisääntyvät voimakkaasti joka tapauksessa, tulee myös kiinnittää huomiota siitä, että holhoustoimi kokonaisuutena toimii niukkoja resurssejaan taloudellisesti hyväksi käyttäen. Tämä on syytä huomioida jo lainsäädäntöratkaisuja tehtäessä. Nykyiseen tilanteeseen, jossa maistraatit eivät kykene resurssipulan takia hoitamaan lakisääteisiä tehtäviään kohtuullisessa ajassa ja huolellisesti, on pyrittävä löytämään ratkaisuja myös prosessuaalisia seikkoja mietittäessä.  

Turun maistraatti katsoo, että lain tarkistamisen yhteydessä olisi tarkoituksenmukaista siirtää kaikki riidattomat edunvalvonta-asiat maistraatin päätettäväksi. Näiden päätösten valitustieksi sopii luontevasti tarkistusehdotuksessa esitelty ratkaisupyynnön esittäminen käräjäoikeudelle. Holhoustoimilaissa on jo nyt jouduttu tekemään kompromisseja hallintomenettelyn ja oikeudenkäyntimenettelyn kesken, joten maistraatin esittämä toimivallan lisäys ei aiheuttaisi mitään kokonaan uutta ongelmaa lain systematiikalle. 

Nykyinen järjestelmä aiheuttaa holhousviranomaisena toimivissa maistraateissa ja käräjäoikeuksissa kaksinkertaista työtä. Erityisenä esimerkkinä tästä ovat kaksinkertaiset kuulemisvelvollisuudet. Ei ole järkevää, että samat asiapaperit tutkii kahdessa eri valtion viranomaisessa juristikoulutuksen saaneet henkilöt, ja silti ollaan vasta ensimmäisessä käsittelyasteessa. 

Perusteena maistraatin toimivallan rajoittamiselle on mietinnössä esitetty henkilön oikeusturvaa koskevat syyt. Tämä perustelu lähtee siitä olettamuksesta, että asian käsitteleminen tuomioistuimessa automaattisesti takaa asiakkaan oikeusturvan. Kuitenkin samaan aikaan lainsäädännössä on hyväksytty esimerkiksi se, että lasten huostaanotosta, joka on syvästi henkilön oikeuksiin kajoava toimenpide, päättää kunnallinen, maallikoista koostuva luottamusmiespohjainen elin. Jos poikkeaminen tuomioistuinperiaatteessa on mahdollista tällaisissa asioissa, on vaikea ymmärtää, miksei se olisi mahdollista myös holhousasioissa. 

Holhoustoimilain viisivuotisen voimassaolon aikana maistraatin ovat kehittyneet holhousasioiden todellisiksi asiantuntijoiksi. Käräjäoikeuksissa sen sijaan riidattomia holhousasioita hoitavat tuomioistuinharjoittelua suorittavat notaari. Ei ole tavatonta, että nämä kääntyvät maistraatin henkikirjoittajien puoleen saadakseen neuvoja holhousasioita käsitellessään. Maistraateissa holhousasioiden ratkaisemisesta vastaavat lakimieskoulutuksen saaneet, holhousasioihin perehtyneet henkikirjoittajat.  

Muilta osin maistraatti pitää tarkistusehdotuksia hyvinä ja tarpeellisina.

Anne Oksanen
Turun maistraatin holhoustoimen tulosalueen päällikkö